## Rješenje kojim se Investicijskom društvu Abacus brokeri d.d. Zagreb privremeno zabranjuje raspolaganje financijskim instrumentima i novčanim sredstvima klijenata

### NN 139/2011 (5.12.2011.), Rješenje kojim se Investicijskom društvu Abacus brokeri d.d. Zagreb privremeno zabranjuje raspolaganje financijskim instrumentima i novčanim sredstvima klijenata

HRVATSKA AGENCIJA ZA NADZOR FINANCIJSKIH USLUGA

2805

Na temelju odredbi članka 15. točka 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 262. stavak 2. točka 2. Zakona o tržištu kapitala (»Narodne novine« br. 88/08, 146/08 i 74/09) i članka 49. Zakona o općem upravnom postupku (»Narodne novine« br. 47/09), u predmetu izvanrednog nadzora nad investicijskim društvom ABACUS BROKERI d.d. Zagreb, Petrova 88, Uprava Hrvatske agencije za nadzor financijskih usluga, po službenoj dužnosti, na izvanrednoj sjednici održanoj 25. studenoga 2011. godine donijela je

RJEŠENJE

1) Investicijskom društvu Abacus brokeri d.d. Zagreb, Petrova 88, MBS: 080548329, OIB: 13877414205, privremeno se zabranjuje raspolaganje financijskim instrumentima i novčanim sredstvima klijenata, dok se u postupku nadzora ne utvrdi da su prestale okolnosti koje su dovele do nemogućnosti pravovremenih isplata klijentima i do suspenzije tog društva iz članstva na Zagrebačkoj burzi d.d. Zagreb, I. Lučića 2a, a najduže na rok od 6 mjeseci od dana donošenja ovog rješenja.

2) Nalaže se investicijskom društvu Abacus brokeri d.d. Zagreb, Petrova 88, MBS: 080548329, OIB: 13877414205, da bez odgode o ovom rješenju obavijesti sve klijente i kreditne institucije kod kojih drži novčana sredstva klijenata, te da dokaz o učinjenome dostavi Hrvatskoj agenciji za nadzor financijskih usluga u roku od 7 dana od dana primitka ovog rješenja.

3) Nalaže se Središnjem klirinškom depozitarnom društvu d.d. Zagreb, Heinzelova 62a, da bez odgode investicijskom društvu iz točke 1) izreke ovog rješenja onemogući raspolaganje financijskim instrumentima klijenata.

4) Nalaže se Središnjem klirinškom depozitarnom društvu d.d. Zagreb, Heinzelova 62a, da, na zahtjev klijenta, izvrši otkaz registracije vlasničke pozicije s investicijskim društvom iz točke 1) izreke ovog rješenja.

5) Ovo rješenje objavit će se u »Narodnim novinama«.

Obrazloženje

Dana 24. studenoga 2011. godine u Hrvatskoj agenciji za nadzor financijskih usluga (dalje: Agencija), u predmetu klasa: 451-04/11-01/14, zaprimljen je podnesak investicijskog društva Abacus brokeri d.d. Zagreb, Petrova 88 (dalje: Društvo), kojim obavještava Agenciju o blokadi računa na kojemu Društvo drži većinu novčanih sredstava klijenata (tzv. račun 13) otvorenom u Credo banci d.d. Split (dalje: Banka). Naime, 22. studenog 2011. godine, Hrvatska narodna banka je donijela rješenje Z.br. 1813/2011., kojim je oduzela odobrenje za rad Banci, te Odluku O.br. 321-020/11-11/ŽR, kojom je pokrenut postupak prisilne likvidacije Banke.

U cilju potpunog utvrđenja činjeničnog stanja, u Agenciji je 25. studenoga 2011. godine pokrenut postupak izvanrednog nadzora nad Društvom, kako bi se ocijenio financijski položaj i rizici kojima je Društvo izloženo ili bi moglo biti izloženo u svom poslovanju. S tim u vezi, a u cilju zaštite interesa klijenata Društva, Agencije je od Zagrebačke burze d.d. Zagreb (dalje: ZSE) zatražila privremenu suspenziju Društva iz članstva, te je ZSE 25. studenoga 2011. godine, na temelju odredbe članka 49. točka 5. Pravila ZSE, donijela Odluku br. 381 kojom je suspendirala Društvo iz članstva.

S obzirom na blokadu računa i suspenziju Društva iz članstva ZSE, a dok Društvo istovremeno drži financijske instrumente i novčana sredstva klijenata, Agencija je radi promptne zaštite interesa klijenata Društva i osiguravanja funkcioniranja i stabilnosti tržišta u cjelini, odlučila Društvu privremeno zabraniti raspolaganje financijskim instrumentima i novčanim sredstvima klijenata, a SKDD-u naložiti da klijentima Društva omogući otkaz registracije vlasničke pozicije. Agencija napominje da Društvo klijentima pruža i uslugu izvršavanja naloga klijenata na inozemnim tržištima kapitala, te da se zabrana raspolaganja financijskim instrumentima i novčanim sredstvima klijenata odnosi i na novčana sredstva i financijske instrumente koje je Društvo povjerilo trećima.

Sukladno odredbama članka 262. stavak 1. i 2. Zakona, ako investicijsko društvo posluje u suprotnosti s odredbama iz članka 54. do 59. Zakona, a potrebno je zaštititi interese klijenata investicijskog društva, Agencija je ovlaštena rješenjem privremeno zabraniti investicijskom društvu držanje i/ili raspolaganje financijskim instrumentima i novčanim sredstvima klijenata.

Napominje se da je odredbom članka 554. Zakona propisano da Agencija o izricanju mjera iz članka 262. stavka 2. točka 2. Zakona može odlučiti po skraćenom postupku, ukoliko je isto potrebno radi urednog funkcioniranja tržišta i/ili zaštite ulagatelja, a radi se o mjerama koje se ne mogu odgađati, te su činjenice na kojima se mjere temelje utvrđene ili barem učinjene vjerojatnima. Odlučivanje po skraćenom postupku, odnosno neposredno rješavanje upravne stvari predviđeno je i odredbama članaka 48. i 49. Zakona o općem upravnom postupku (»Narodne novine« br. 47/09).

Odredbom članka 54. stavak 1. Zakona o tržištu kapitala (dalje: Zakon) propisana je obveza investicijskog društva da prilikom pružanja investicijskih usluga klijentima postupa u najboljem interesu klijenata, korektno i u skladu s pravilima struke, poštujući odredbe Zakona i propisa donesenih na temelju istog.

U najboljem interesu klijenata je postizanje najpovoljnijeg ishoda pri izvršavanju njihovih naloga, a što je obveza investicijskog društva. U tom smislu, jedna od obveza investicijskog društva je i poduzeti sve razumne korake kako bi se izvršavanje naloga, te poravnanje i namira transakcija odvijala nesmetano. U situaciji u kojoj je investicijsko društvo suspendirano iz članstva ZSE i ima blokirana novčana sredstva klijenata, ono nije u mogućnosti osigurati najpovoljniji ishod pri izvršavanju naloga klijenata.

Također, a s obzirom na okolnosti nemogućnosti vršenja isplata klijentima i suspenzije članstva na ZSE, te svih posljedica koje za Društvo iz toga mogu proizaći, Društvo nije u mogućnosti postupati sukladno odredbama članka 56. stavak 1. Zakona, kojim je propisana obveza investicijskog društva da klijentima i potencijalnim klijentima pravodobno i u razumljivom obliku da podatke o investicijskom društvu i njegovim uslugama; financijskim instrumentima i predloženim investicijskim strategijama (uključivo odgovarajuće upute i upozorenja o rizicima vezanim uz ulaganja); mjestima izvršenja naloga; i troškovima i povezanim izdacima tako da klijenti i potencijalni klijenti mogu u razumnim okvirima shvatiti prirodu i rizike investicijskih usluga i specifične vrste financijskih instrumenata koji im se nude, što omogućava donošenje investicijske odluke.

U konkretnom slučaju, nesporno je da nemogućnost izvršavanja naloga na ZSE i pravovremenih isplata klijenata Društva ima negativan utjecaj na prava i obveze tih klijenata, te da je u cilju zaštite imovine klijenata potrebno izreći mjere predviđene ovim rješenjem.

Slijedom svega navedenog, a na temelju odredbe članka 262. stavak 2. točka 2. Zakona, Agencija je odlučila kao u točki 1) izreke ovog rješenja, pri čemu je Društvu naložila o istome bez odgode obavijestiti klijente i kreditne institucije kod kojih drži novčana sredstva klijenata, te dokaz o učinjenome dostaviti Agenciji. Privremena zabrana raspolaganja financijskim instrumentima i novčanim sredstvima klijenata trajat će dok se u postupku nadzora ne utvrdi da su prestale okolnosti koje su dovele do nemogućnosti pravovremenih isplata klijenata i suspenzije tog društva iz članstva ZSE, a najduže 6 mjeseci od dana donošenja ovog rješenja.

Na temelju odredbe članka 262. stavak 6. Zakona, a u cilju zaštite interesa klijenata, Agencija je naložila SKDD-u da Društvu onemogući raspolaganje financijskim instrumentima klijenata, te da na zahtjev klijenta izvrši otkaz registracije vlasničke pozicije s Društvom.

Sukladno odredbi članka 262. stavak 6. Zakona, Agencija će o ovom rješenju izvijestiti kreditne institucije kod kojih Društvo ima otvorene račune, koje su po primitku istoga dužne Društvu onemogućiti raspolaganje novčanim sredstvima klijenata.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/11-06/34

Urbroj: 326-321-11-4

Zagreb, 25. studenoga 2011.

Predsjednik Uprave
Ante Samodol, v. r.

Rješenje, NN 139/2011-2805